Ultimele luni au fost dificile pentru Gabriela Firea
Gabriela Firea a scris pe rețelele de socializare că ultimele luni au fost dificile din punct de vedere emoțional. Însă a precizat că a găsit puterea să meargă mai departe, având și sprijinul familiei.
"Ai învins? Continuă! Ai pierdut? Continuă!
Oamenii pe primul loc, în orice funcție publică, aleasă sau numită – acesta este crezul meu politic. Am fost cu gândul doar la oameni ca primar general și senator. La fel ca în perioada în care eram profesor sau jurnalist. Așa voi fi în continuare!
Ultimele luni au fost apăsătoare, tulburi, extrem de încărcate emoțional. Fiecare politician este, mai presus de toate, om. Incertitudinea şi loviturile m-au marcat dar nu m-au descurajat. Rănile se deschid, se închid, chiar dacă rămân cicatricile. Am fost mereu motivată şi am găsit resurse interioare să merg mai departe cu fruntea sus. Susținerea familiei m-a întărit sufletește", a scris ea pe Facebook.
Politicianul a menționat că susținerea din partea oamenilor a fost excepțională în aceste luni, săptămâni, zile intense.
Astfel, a dorit să le mulțumească tuturor celor care au oprit-o pe stradă pentru o îmbrățișare, o încurajare sau care i-au transmis mesaje de susținere.
"Nu-i voi abandona vreodată pe bucureșteni. Pentru ei am luptat și am lucrat din 2016, ca primar general, din 2020 ca senator președintele al organizației PSD București. Atât eu, cât și colegii mei, vă suntem recunoscători pentru susținerea constantă.
Pentru cetățenii acestui oraș mă voi bate în continuare, în fruntea organizației social-democrate din Capitală și acolo unde echipa politică la nivel național va considera că pot pune la dispoziție puterea mea de muncă şi experiența acumulată în domeniul administrativ", a adăugat ea.
Decizia Coaliției de guvernare este una clară și nu mai este timp pentru a "diseca", a mai precizat Gabriela Firea. Potrivit ei, este imperativ să recuperăm timpul pierdut deoarece avem un obiectiv comun: salvarea Capitalei.
Nicușor Dan, un experiment eșuat
Domnul Nicușor Dan a fost un experiment eșuat, a mai spus politicianul. Locuitorii Bucureștiului nu au trăit niciodată într-o situație atât de dificilă: mizerie, frig în locuințe, poluare, blocarea șantierelor care ar fi putut ameliora traficul, lipsa oricărei perspective de dezvoltare a orașului.
Gabriela Firea a mai menționat că proiectul ei pentru București s-ar fi numit "Orașul dorit de oameni". Acesta ar fi cuprins prioritățile pe care i le transmit zilnic bucureștenii și pe care era pregătită să le abordeze împreună cu echipa social-democrată:
- transport public eficient;
- lupta reală cu poluarea;
- investiții masive în școli, spitale, teatre;
- finalizarea lucrărilor de mare infrastructură începute în primul mandat;
- noi șantiere deschise pentru consolidarea clădirilor cu risc seismic şi pentru supralărgirea unor artere greu-circulabile;
- Spitalul Metropolitan;
- reamenajarea tuturor parcurilor şi locurilor de joacă;
- locuințe sociale;
- Sala Polivalentă;
- siguranța cetățenilor;
- lupta cu fenomenul consumului de substanțe interzise, împreună cu MAI şi MEN.
"Ideile şi propunerile noastre concrete pentru un oraș dezvoltat, curat, modernizat, aerisit, primitor, în care să-ți placă să trăiești sunt valabile şi pot fi puse în aplicare în continuare de cei care vor reprezenta PSD şi PNL în Primăria Capitalei şi Consiliul General.
Le urez succes candidaților noștri la Primăria Generală, primăriile de sector, CGMB şi consiliile locale şi îi asigur de tot suportul meu", a conchis Gabriela Firea.
Gabriela Firea, pe listele pentru europarlamentare
Potrivit declarației făcute de vicepreședintele Senatului, Paul Stănescu, marți, 19 martie, Gabriela Firea va fi inclusă pe lista de candidați a Partidului Social Democrat (PSD) pentru alegerile europarlamentare.
Paul Stănescu, care este și secretar general al Partidului Social Democrat (PSD), a anunțat că Gabriela Firea va coordona, alături de Sebastian Burduja, campania electorală în București. Mai multe puteți citi aici.